Document ID: 32003R1336

Nariadenie Komisie (ES) č. 1336/2003
z 25. júla 2003,
ktorým sa mení a dopĺňa nariadenie (ES) č. 2076/2002 pokiaľ ide o pokračujúce používanie látok uvedených v prílohe II
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh [1], naposledy zmenenú a doplnenú smernicou Komisie 2003/70/ES [2], najmä na štvrtý pododsek jej článku 8 ods. 2,
keďže:
(1) nariadenie Komisie (ES) č. 2076/2002 [3] obsahuje ustanovenia pre nezaradenie určitých účinných látok do prílohy I k smernici 91/414/EHS a pre odobratie všetkých povolení členskými štátmi pre prípravky na ochranu rastlín obsahujúce také účinné látky. Pre tie spôsoby použitia, pre ktoré boli predložené dodatočné technické dôkazy preukazujúce nevyhnutnosť ďalšieho používania účinnej látky a absenciu účinnej alternatívy, boli stanovené dočasné opatrenia, aby umožnili vývoj alternatív;
(2) členské štáty predložili nové dôkazy, ktoré preukázali nevyhnutnosť ich ďalšieho používania. Komisia spolu s odborníkmi z členských štátov vyhodnotila také informácie. Výnimky by sa mali poskytovať iba v prípadoch, ktoré sa javia ako odôvodnené a ktoré nevzbudzujú obavy a mali by sa obmedziť iba na kontrolu škodlivých organizmov, pre ktoré neexistujú účinné alternatívy;
(3) určité účinné látky sú zahrnuté do tretej aj štvrtej etapy pracovného programu vzhľadom na ich chemickú príbuznosť alebo ich špecifické použitie. S cieľom predísť nezrovnalostiam by sa mali urobiť potrebné úpravy prílohy II k nariadeniu (ES) č. 2076/2002;
(4) nariadenie (ES) č. 2076/2002 by sa preto malo podľa toho zmeniť a doplniť;
(5) opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Príloha II k nariadeniu (ES) č. 2076/2002 sa nahrádza textom v prílohe k tomuto nariadeniu.
Článok 2
Toto nariadenie nadobúda účinnosť siedmy deň od jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 25. júla 2003.

Labels: 0
3
20
6